Golfspilleren Søren Kjeldsen er på en delt andenplads ved Open de España - ét slag efter den førende spiller.

Den danske golfspiller Søren Kjeldsen har søndag muligheden for at vinde karrierens fjerde titel på European Tour. Efter tredje runde af Open de España i Sevilla er Søren Kjeldsen på en delt andenplads blot ét slag efter engelske Simon Dyson, der er samlet fem slag under banens par. Søren Kjeldsen gik lørdagens runde i 71 slag, hvilket er ét slag under par, og noget lignende skal måske til i sidste runde for at vinde. Danskeren vandt sin seneste turneringssejr tilbage i 2009 ved Open de Andalucia. Også en anden dansker bejler til en topplacering i Sevilla. Thorbjørn Olesen er delt nummer seks og kun fire slag efter Simon Dyson. Anders Hansen og Mark F. Haastrup er de to andre danskere i finalefeltet, men de er placeret langt nede i den samlede stilling.